Az állampolgári jogok országgyűlési biztosának
Jelentése
az OBH 4714/2005. sz. ügyben
(Kapcsolódó ügy: OBH 6276/2005.)

Előadó: dr. dr. Sipos Beáta
dr. Szilágyi Julianna

Az eljárás megindulása
A Reménysugár Habilitációs Intézet egyik ellátottjának édesapja, több szülő sérelmét tolmácsolva fordult beadvánnyal az állampolgári jogok országgyűlési biztosához. A panaszos beszámolt arról, hogy közel másfél éve várnak a gondozottak arra, hogy megfelelő elhelyezést kaphassanak az intézmény felújított Kápolna utcai épületében. Sérelmesnek tartják a jelenlegi körülményeket, a nagytétényi Kastélymúzeum u. 2. szám alatti telephelyen tapasztalható rendkívüli zsúfoltságot. A szülők, valamint egy másik panaszos pedig arról tájékoztatott, hogy az átadásra váró épületben számos kivitelezési probléma merült fel, így az átköltözés egyelőre nem lehetséges.
Tekintettel arra, hogy a beadványok alkotmányos jogokkal összefüggő visszásság gyanújára utaltak, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében foglalt felhatalmazás alapján vizsgálatot indítottam. Ennek keretében munkatársaim 2005 decemberében felkeresték az intézményt. Ezen túl a költözés elhúzódásának okairól és a költözés várható időpontjáról az ifjúsági, családügyi, szociális és esélyegyenlőségi minisztertől kértem tájékoztatást.

Érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. (2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

Az ügy jogszabályi háttere
1993. évi III. törvény a szociális igazgatásról és szociális ellátásokról (Szt.)
188/1999. (XII.16.) Kormányrendelet a személyes gondoskodást nyújtó szociális intézmény és falugondnoki szolgálat működésének engedélyezéséről, továbbá a szociális vállalkozás engedélyezéséről
1/2000. (I.7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
9/1999. (XI.24.) SzCsM rendelet a személyes gondoskodást nyújtó szociális ellátások igénybevételéről
1/2000. (III. 27.) SzCsM utasítás a Szociális és Családügyi Minisztérium által fenntartott szociális intézmények működéséről

A vizsgálat megállapításai
Az elmúlt években az intézmény működését érintően, két alkalommal is folytatott vizsgálatot az állampolgári jogok országgyűlési biztosa és általános helyettese.
Az OBH 4632/2000. számú ügyben a panaszosok a Reménysugár Habilitációs Intézet nagytétényi telephelyének felszámolását sérelmezték. Az Intézet akkor két telephelyen: a Budapest, Kápolna u. 3. szám alatt, valamint a Nagytétényi Kastély egyik szárnyában működött. Összesen 190 személyt gondoztak a két telephelyen. Az intézet fenntartója a Szociális és Családügyi Minisztérium volt. Az akkor kapott tájékoztatás szerint a kastély-részleg kiváltása már 2000-ben szerepelt a fenntartó terveiben. A minisztérium szerint azonban az épület felújítása és korszerűsítése indokolatlan többletkiadásokat eredményezett volna, ezért döntöttek úgy, hogy a nagytétényi kastélyépületszárnyat egy új épületszárny építésével váltják ki. Az ombudsman a fenntartó válaszát elfogadta, és vizsgálatában alkotmányos jogokkal összefüggő visszásságot nem tárt fel.
Az OBH 2578/2003. számú ügy szintén panaszbejelentés alapján indult. Ennek keretében munkatársaink, 2003. június 19-én előre be nem jelentett helyszíni vizsgálatot tartottak. Akkor már megkezdődött az a beruházás, amely eredményeként 2004 májusára készült volna el egy 150 férőhelyes, új, korszerű intézmény a súlyosan fogyatékos személyek gondozására. A vizsgálat befejeztével az általános helyettes, amellett, hogy ismételten megállapította, a kastély termei alkalmatlanok a súlyosan, illetve halmozottan fogyatékos személyek ápolására-gondozására – figyelemmel a folyamatban lévő beruházásra – nem tett ajánlást.
A 9/1999. (IX. 24.) SzCsM rendelet 19. § (4) bekezdése rendelkezik a szakminisztérium által fenntartott néhány intézmény igénybevételéről is, e szerint a Reménysugár Habilitációs Intézet - országos illetékességgel - azon súlyos értelmi fogyatékos és halmozottan sérült személy ellátását biztosítja, aki intézményi ápolásra, gondozásra és fejlesztő foglalkoztatásra szorul.
A vizsgált intézmény fenntartója jelenleg is a jogutód, Ifjúsági, Családügyi, Szociális és Esélyegyenlőségi Minisztérium. Az otthon alapfeladata a súlyos és halmozottan fogyatékkal élők, valamint az értelmileg akadályozott gyermekek és felnőttek teljes körű ellátása, gondozása-ápolása és fejlesztése.
Az ellátottak száma jelenleg 116 fő, ebből 18 év alatti lány 5 fő, fiú 12 fő; 18 év feletti nő 38 fő és férfi 61 fő. Az otthon ellátási területe Magyarország egész területe. A rendelkezésünkre álló iratok szerint az 1997-ben kiadott és 1999-ben módosított működési engedély határozatlan időre szól.
Az újabb beadványok ismeretében, munkatáraim 2005. december 12-én ismételten a helyszínen tájékozódtak a kivitelezés helyzetéről. Ennek során bejárták az új - még használatba nem vett - épületet, majd a kastélyépületet, ahol az ellátottakat jelenleg is - 2004. júliusa óta! - gondozzák.
2005. februárjától új igazgató vezeti az intézményt, aki a számos problémát észlelve megpróbált a kialakult helyzeten javítani. Több ízben tartottak szülői értekezletet a költözéssel kapcsolatban. Ezek mindegyikén a szülők ragaszkodtak ahhoz, hogy gyermekeik együtt és egyszerre költözzenek az új intézménybe. Az új vezetés az ellátottakkal kapcsolatos bánásmódon is változtatni igyekezett, a szülőkkel együtt új házirendet, szakmai programot, szakmai munkatervet dolgoztak ki. 
A közösségi fejlesztések mellett hangsúlyosabbnak ítélik az egyéni fejlesztési terveket, s az ezek alapján történő egyéni fejlesztéseket, ápolást, hisz szinte minden egyes ellátott speciális gondozást igényel. Ezen túl a nyitott működés elve alapján igyekeznek működtetni az intézményt, például: önkéntesek segítségét fogadják, akik meséket olvasnak, báboznak stb. az ellátottaknak. A fennjáró lakókkal színházi előadásokat és egyéb helyi rendezvényeket látogatnak.

A kastély-részlegen tapasztaltak
A panasz szerint több lakó olyan szobában él, ahol a szekrényeken kívül kizárólag fotelágyakat helyeztek el. Ennek következtében az ellátottak - gyakorlatilag mozgástér nélkül - folyamatosan e helyiségekben való tartózkodásra kényszerülnek. Ezen túlmenően sérelmezték azt is, hogy a pihenésre is alig alkalmas szűk ágyakon kénytelenek a lakók elfogyasztani a reggelijüket és vacsorájukat is.
A helyszíni vizsgálat jórészt igazolta ezeket az állításokat. Az intézményhez tartozó két udvari épületben a 2004-es átköltöztetés után két, (9 és 11 fős) fiúcsoportot helyeztek el. A vizsgálat megállapította, hogy ezek egyikét illetően sem valósul meg az a jogszabályban előírt kritérium, miszerint „a bentlakásos intézményi lakószobában legfeljebb 4 személy helyezhető el. Ennél több személy csak kivételesen indokolt esetben lehet elhelyezni, de ilyen eset(ek)ben is biztosítani kell a jogszabályban előírt minimális m²-nyi lakóterület mértékét. E szerint a bentlakásos intézmény akkor alkalmas gondozási feladatok ellátására, ha a lakószobában egy ellátottra legalább 6 m²-nyi lakóterület, tíz ellátottra legalább 1 fürdőkád, vagy zuhanyzó biztosított.” (1/2000. (I.7.) SzCsM rendelet 42. § (1) bekezdés)
A vizsgálat szerint az elhelyezés ideiglenesnek szánt jelen körülményei, együttesen a tárgyi feltételek hiányosságával és a lakóterület rendkívüli alacsony szintjével az ellátottak emberi méltósághoz való jogának súlyos sérelmét okozzák.
A Kastélymúzeum L alakú szárnyában 2 szinten találhatók azok a szobák, amelyekben átlagosan 10-15 személyt gondoznak. A nemet és életkort (6-tól 44 éves korig) tekintve vegyes csoport mellett kialakítottak, külön fiú és lánycsoportot is. A lakótermekhez WC-k, fürdőszobák tartoznak, amelyek azon túl, hogy elégtelen számban állnak csak rendelkezésre kerekesszékkel sem megközelíthetőek. Néhány helyen a falak salétromosak voltak. A felső szinten súlyosabb állapotú, főként fekvő betegeket helyeztek el. Ezen a szinten, a lakóhelyiségeken kívül egy foglalkoztató helyiséget is kialakítottak, ahol, meghatározott óraszámban a képzési kötelezetteket tanítják. Ezen túl egymásba nyíló szobákban nyertek elhelyezést a gondozottak. Itt szinte folyamatos elfoglaltságot jelent a 2 óránkénti etetés, hiszen többségük súlyos betegségei miatt nehezen, kizárólag segítséggel tud csak táplálkozni. Az otthon külön étkezőjében - a kapott tájékoztatás szerint - a mentálhigiénés munkatársak 8 fős csoportot tanítanak étkezni. Külön mentálhigiénés helyiséget azért nem alakítottak ki, mert valamennyi e célra kiépíthető helyiséget lakószobaként kénytelenek használni. Képekkel, egyéb díszítésekkel valamint személyes használati tárgyakkal próbálják ellensúlyozni az elhelyezési körülményeket.
Az intézmény vezetése és az otthon elkötelezett munkatársai azonban elismerten magas színvonalú szakmai munkával, mindennapos és nemegyszer komoly erőfeszítéssel próbálják oldani a kastélyépület állagából, tárgyi hiányosságaiból adódó feszültségeket, valamint az évek során kialakult kritikus és méltánytalan helyzetből fakadó konfliktusokat. 

Az új épületben tapasztaltak:
A helyszíni vizsgálat ideje alatt az épület, tekintettel arra, hogy a szükséges szakhatósági hozzájárulásokat nem kapták meg, használatbavételi engedéllyel nem rendelkezett. Az épületben és azon kívül a vizsgálat időpontjában az akadálymentesítés nem történt meg. A kapott tájékoztatás szerint az akadálymentesítés már a tervekből is hiányzott. A lakószobák érintésvédelme hiányos, a konnektorokat alacsonyan és külön védőfelület nélkül helyezték fel. A folyosókat, félkörívesek létük miatt nem lehet belátni. Az épületben nem süllyesztették a falakba a tűz esetén vizet kibocsátó berendezéseket sem, amelyek így szintén balesetveszély forrásai lehetnek. Ezek a 3. szinten kialakított tornatermek alacsony mennyezetein is kiállnak és működésbe lépésük esetén (akár egy labdával történt érintkezés miatt) kb. 4000 liter vizet zúdítanának az ott lévőkre. A felső szintről a lépcsőházban nem lehet lehozni betegágyat. A liftek száma és kapacitása egy ilyen ellátást nyújtó intézményhez viszonyítva rendkívül alacsony, hiszen összesen 2 db lift van az egész épületben, és ezekből csak az egyikbe fér be egy beteget szállító gurulós ágy. A mellékhelyiségek több helyen szűkek, kerekesszékkel megközelíthetetlenek. A WC ajtók számos helyiségben összeakadnak a külső, bejárati ajtókkal. A lakószobákban a polcok szögletesek, nem lekerekítettek, ugyanakkor éjjeliszekrények nincsenek. Nővérhívó jelzőcsengőket egyáltalán nem szereltek fel. Szennyesruha-ledobó kialakítására is szükséges lenne, de ez szintén hiányzik.
Az ápolóknak kialakított öltözőkben nincs elegendő mellékhelyiség és zuhanyzó, a takarítószemélyzet öltözőjében azonban zuhanyzót egyáltalán nem alakítottak ki.
Az első szinten a folyosó végén található egy terem a hidroterápiához, ahol - álláspontunk szerint - rendkívül balesetveszélyes helyre szerelték fel az elektromos szekrényt, a medence melletti oszlopokat pedig úgy helyezték el, hogy mellette nem lehet elférni kerekesszékkel. A medencébe vezető lépcső a terem bejárati ajtótól távolabbi felében van, ahova csak az oszlopok kikerülésével lehet eljutni. 
Érthetetlen ezen túl, hogy miért tervezték az épület 3. szintjére a kazánházat, elvéve azt a területet, amely a legszebb kilátását adhatta volna azoknak, akiket ott helyeznek el. Ugyanezen a szinten alakították ki a már említett 2 tornatermet, valamint 2 mentálhigiénés szobát, a masszázsszobát és a raktárakat is. 
A kapott tájékoztatás szerint az épület műszaki felmérése, ellenőrzése 2005. november 30-án zárult le. A kijavítási terv elkészítésére pályázatot írtak ki, és most igényterv is készült, egyúttal szakértőket is kijelöltek.

A fenntartótól kapott tájékoztatás:
Az Ifjúsági, Családügyi, Szociális és Esélyegyenlőségi Minisztérium irányítója kiemelte, hogy az intézmény szakmai felügyelete 2005. november 16-i döntése alapján megváltozott és átkerült a minisztérium Fogyatékosügyi Főosztályára. A fenntartó előtt természetesen ismert az intézmény nagytétényi telephelyén uralkodó állapot. A kapott felvilágosítás szerint folyamatosan figyelemmel kísérik az otthonban folyó szakmai munkát.
A tárca vezetője megerősítette, hogy a túlzsúfolt állapot közvetlen oka a Kápolna utcai elhúzódó beruházás, amelynek időszakára a budatétényi telephelyről további 58 lakót a nagytétényi Kastélymúzeumba helyeztek el. Álláspontja szerint a Kápolna utcai épület átalakítása és az új épület felépítése a kivitelező hibás teljesítéséből adódóan késik. A felépült új épület műszaki állapota nem alkalmas arra, hogy megkapja működéshez szükséges hatósági engedélyeket. Az épület tervezése és kivitelezése során, az akadálymentesítésre vonatkozó szakmai előírások figyelmen kívül hagyása miatt a szükséges átalakításokkal kapcsolatos terveken a minisztérium által megbízott tervezők dolgoznak. A tervek jóváhagyását és a munkálatok beindítását 2006 januárjára tűzték ki. A fejlesztési tervekben ezen túl további építkezések is szerepelnek. 
Értesültünk arról is, hogy a beruházással kapcsolatos teljes iratanyagot a minisztérium Ellenőrzési Főosztálya vizsgálja, melynek eredményéről e jelentés kiadásának időpontjáig nem tudtak tájékoztatást adni.
A fenntartó elsődleges céljaként fogalmazta meg a miniszter, hogy a jelenleg a Kastélymúzeum utcai telephelyen, zsúfolt körülmények között élők 2006. első negyedévében beköltözhessenek az új, már átalakított Kápolna utcai épületbe. A vizsgálat lezárásakor az otthon gazdasági vezetőjétől rövid úton egyrészt arról értesültünk, hogy 2006. április 21-én egy eredményes közbeszerzési eljárás lezárásaként kijavítási és kivitelezési szerződés megkötésére került sor, amelyben az átadás időpontjaként az annak aláírásától számított 60. napot rögzítették. Ennek megfelelően 2006. júliusa végére várható az összes lakó átköltözése.
Jelen vizsgálatomban - az előző évek tapasztalatai ismeretében - megállapítom, hogy a fenntartó a lakók lehető legmagasabb szintű testi és lelki egészséghez, valamint az emberi méltósághoz való jogával összefüggésben visszásságot okozott azzal, hogy az évekig elhúzódó állapotokat a szükséges eréllyel és hatékonysággal nem orvosolta, az átköltözéssel kapcsolatos érdemi intézkedéseket elmulasztotta.
Mindazonáltal, különös tekintettel arra, hogy a gondozottak helyzete megnyugtató módon rendeződni látszik, továbbá a fenntartó  ismeretlen tettes ellen különösen nagy vagyoni hátrányt okozó hűtlen kezelés bűntette miatt büntető feljelentést tett, ajánlással nem élek, azonban felkérem az Ifjúsági, Családügyi, Szociális és Esélyegyenlőségi Minisztériumot vezető minisztert, hogy az ügy alakulásáról és a megtett intézkedésekről folyamatosan tájékoztasson.

Budapest, 2006. május 22.

Lenkovics Barnabás sk.